L-aħbar li parti mill-Università Amerikana taż-Żonqor issa sejra fiż-Żona tal-Baċir numru 1 f'Bormla kienet aħbar tajba. Din kienet deċiżjoni ta' kuraġġ li għalkemm ġiet tard għandna nkunu kuntenti biha. Hi deċiżjoni li ser tagħmel il-ġid lill-Bormla. Mhux biss għax ser tkompli l-proċess tar-riġenerazzjoni ta' din il-Belt imma ukoll għax ser tħajjar lil dawk bi propjetà madwar il-baċir biex huma ukoll jipparteċipaw f'dan il-process. Jibqa' l-iżvilupp fiż-Żonqor li naqas sostanzjalment minn kif kien propost oriġinalment. Hu tajjeb li 13,000 metru kwadru ġoż-zona tal-iżvilupp fiż-Żonqor ser jiffurmaw parti mill-proġett. Imma hu ħażin li l-bqija u ċjoe 18,000 metru kwadru ta' żvilupp ser isiru ODZ, barra miż-żona ta' żvilupp. Wieħed għad irid jeżamina b'iktar reqqa l-impatti fuq ir-residenti ta' Marsaskala b'mod partikolari taż-żona residenzjali (dormitorju) tal-Università. Bla dubju ser ikun hemm impatti mhux mixtieqa fuq ir-residenti ta' Marsaskala simili ghal dawk li jġarrbu ir-residenti tas-Swieqi mill-istudenti tal-Ingliz. Tajjeb li l-Gvern iċċaqlaq mill-posizzjoni tiegħu. Semgħa dak li qalet is-soċjetà ċivili. Iżda mhux biżżejjed. Wara kollox ma tagħmilx kompromess bi ħwejjeġ ħaddieħor.
Ma tagħmilx kompromess bi ħwejjeġ ħaddieħor